Soektog na vermiste tiener eindig tragiesArgieffoto: SAPD/Facebook Die liggaam van ŉ tienermeisie van Port Elizabeth is Vrydagoggend gevind in dieselfde omgewing naby haar ouerhuis waar sy Dinsdagoggend vir die laaste keer lewend gesien is. Kol. Priscilla Naidu, polisiewoordvoerder, het gesê die liggaam van Charmaine Magielies (17) is omstreeks 05:15 buite ŉ huis in Kadettstraat, ses blokke van haar ouerhuis af, in Missionvale in Algoapark gevind. Haar liggaam was vasgebind en in komberse toegedraai. Daar word beweer dat Charmaine Maandag omstreeks 19:00 haar ouerhuis in Camarostraat verlaat het om na haar broer te gaan wat daar naby woon. Sy is vermoedelik Dinsdag teen 03:00 by haar broer weg, maar het nooit by haar ouerhuis opgedaag nie. Haar ouers het haar later die dag as vermis aangemeld. “Die omstandighede rondom haar dood word ondersoek,” het Naidu gesê. Die Algoapark-polisie ondersoek ŉ saak van moord. Naidu het ŉ beroep op die publiek gedoen om die polisie in sy ondersoek by te staan. Mense met meer inligting oor die voorval word versoek om kapt. Harold Seku by 079 896 7749 te bel.